Mangaung: Verregse se saak weer uitgestelDie vier verdagtes (v.l.n.r.) Mark Trollip, Martin Keevy, Johan Prinsloo en Hein Boonzaaier op 8 Januarie in die Bloemfonteinse landdroshof Foto: Sabrina Dean/SAPA Die saak teen een van die mans wat daarvan beskuldig word dat hy beplan het om ANC-leiers in Mangaung te vermoor, is Maandag in die Bloemfonteinse streekshof uitgestel. Die saak is in camera aangehoor, aangesien die psigiatriese evaluasie van Martin Keevy (47) by die Vrystaatse psigiatriese hospitaal nog nie afgehandel is nie. Keevy is ‘n maand gelede vir ‘n 30 dae-evaluasie gestuur. Die saak is tot 2 Julie uitgestel. Keevy, Hein Boonzaaier (50), Johan Prinsloo (49) en Mark Trollip (49) is op 16 Desember 2012 in hegtenis geneem. Hulle word daarvan beskuldig dat hulle ‘n bom by die ANC se nasionale verkiesingskonferensie in Mangaung wou plant. Landdros Mziwonke Hinxa het Keevy, Trollip en Prinsloo se borgaansoek afgekeur. Boonzaaier is borg van R80 000 toegestaan. Trollip, Prinsloo en Boonzaaier sal na verwagting in Augustus weer in die hof verskyn.